        Чрез
				                   Председателя на Общински съвет – Русе

					         До
					         г-н Пенчо Милков
					         Кмет на Община Русе 


П И Т А Н Е

На основание чл. 33, ал. 1, т.4 от Закона за местното самоуправление и местната администрация и чл. 103, ал.2 във връзка с чл.104 от Правилника за организацията и дейността на Общински съвет - Русе, неговите комисии и взаимодействието им с общинската администрация
 
от Светлозар Симеонов, 
общински съветник от групата на ПП ГЕРБ
в Общински съвет – Русе

ОТНОСНО: Липса на решение след извършено обследване на района и предприемане на действия по предложението за изграждане на специализирано заграждение за домашни любимци (кучешка площадка) в ж.к. „Родина 2“, ул. „Шипка“, в участъка между № 45 и № 51.
УВАЖАЕМИ ГОСПОДИН МИЛКОВ,
На 19.06.2026 г. внесох предложение относно изграждането на специализирано заграждение за разходка на домашни любимци в ж.к. „Родина 2“, ул. „Шипка“, в участъка между № 45 и № 51. Предложението беше направено след многократни искания от жители на района и беше подкрепено с подписка от 62 граждани. Основната цел е да бъде намерено практично решение на съществуващ проблем – липсата на обособено и обезопасено пространство за разходка на кучета, което води до използване на общите зелени площи, предпоставки за конфликти между граждани, проблеми с чистотата и риск от инциденти. След внесеното предложение беше извършено обследване на района, но до настоящия момент няма ясно становище и окончателно решение дали посоченото място е подходящо и дали Община Русе ще предприеме действия за изграждането на площадката.
Измина значителен период от подаването на предложението, а гражданите, които са го подкрепили с подписите си, продължават да очакват информация какво е установено при обследването и какво решение ще бъде взето.
Считам, че когато 62 граждани са подкрепили официално една инициатива, те имат основание да получат ясен отговор какво е направено по нея – независимодали решението е положително, отрицателно или се предлага друга подходяща локация.
В тази връзка моля да получа конкретен отговор на следните въпроси:
1. На коя дата е извършен огледът / обследването / на предложеното място в ж.к. „Родина 2“, ул. „Шипка“, между № 45 и № 51, и кои представители на Община Русе са участвали?
2. Какви са резултатите от извършеното обследване и изготвено ли е писмено становище, протокол, доклад или друг документ?
3. Установена ли е собствеността и предназначението на терена и съществуват ли устройствени, технически, инфраструктурни, екологични или други пречки за изграждането на площадка за домашни любимци?
4. Подходящ ли е предложеният терен за изграждане на специализирано заграждение за разходка на кучета?
5. Ако теренът е подходящ – какви конкретни действия ще предприеме Община Русе, в какъв срок и предвижда ли се необходимото финансиране?
6. Ако предложеният терен е определен като неподходящ – какви са конкретните причини и разглеждана ли е друга подходяща локация в непосредствена близост?
7. Възможно ли е обектът да бъде включен в инвестиционната програма/бюджета на Община Русе, и ако да – за кой период?
8. Какво е окончателното становище на Община Русе по предложението от 19.06.2026 г.?
9. В какъв срок може да бъде взето окончателно решение, за да бъдат информирани 62-мата граждани, подкрепили инициативата с подписите си, както и останалите жители на района?
Моля отговорът да съдържа не само информация, че предложението е разгледано или препратено към съответните звена, а конкретните резултати от обследването, становището на компетентните експерти и решението на Община Русе относно реализацията на предложението.
При наличие на изготвен протокол, доклад, становище или друг документ от извършения оглед / обследване /, моля копие от него да бъде приложено към отговора.
Целта на настоящото питане е гражданите, които са подкрепили инициативата, да получат ясна и конкретна информация за резултата от предприетите действия и за това ще бъде ли изградена площадката, а ако не – какво алтернативно решение предлага Община Русе.
Желая да получа писмен и устен отговор на сесията, която ще се проведе на дата 29.10.2026 г.


12.10.2026 г.                                           С уважение:
                                                                                        /Светлозар Симеонов/
